Vier vas vir aanval op polisielede tydens sakeroof | Maroela Media
Een van die vuurwapens waarop beslag gelê is (Foto: Verskaf)
'n Groep van vier rowers is vasgetrek nadat hulle polisiebeamptes tydens 'n rooftog by 'n winkelsentrum in Apel, digby Lebowakgomo in Limpopo, aangeval het. Die polisiebeamptes was besig om die winkelsentrum te patrolleer toe die rowers op die vulstasie by die sentrum toegeslaan het.
Kol. Brenda Muridili, woordvoerder van die polisie, sê tydens die rooftog is drie polisiebeamptes gewond. Vier van hul vuurwapens is gesteel. Die verdagtes is ook met 'n onbekende bedrag geld wat hulle by die vulstasie gesteel het, vort.
"Die drie polisiebeamptes is in die hospitaal opgeneem vir hul wonde. Twee is behandel vir skietwonde terwyl die derde een erg aangerand is. Twee van die beamptes is intussen al ontslaan. Die derde beampte is steeds in 'n stabiele toestand in die hospitaal," sê Muridili.
Muridili sê Limpopo se polisie het 'n 72 uur lange aktiveringsplan net ná die aanval op die polisiebeamptes in werking gestel om die verdagtes so gou moontlik vas te trek.
Twee van die verdagtes, onderskeidelik 25 en 36 jaar oud, is binne etlike ure ná die voorval in 'n nabygeleë nedersetting opgespoor en in hegtenis geneem. Daar is ook op drie, moontlik gesteelde, voertuie beslag gelê.
Die polisie het Donderdagoggend inligting bekom oor waar die ander twee verdagtes moontlik kan wees. Hulle is toe in die Moroke-nedersetting in die Mecklenburg-gebied gevind waar hulle weggekruip het.
Met hul inhegtenisneming het die polisie op drie vuurwapens beslag gelê. Dit was van die vuurwapens wat tydens die rooftog by die polisiebeamptes gebuit is. Die vierde vuurwapen word steeds gesoek.
Muridili sê die verdagtes, onderskeidelik 24 en 28 jaar oud, wat Donderdag vasgetrek is, word ook verbind met verskeie sakerooftogte in Limpopo en Mpumalanga.
Die twee verdagtes wat eerste vasgetrek is, gaan volgende Donderdag die geleentheid kry om formeel om borgtog aansoek te doen. Hulle is tans in aanhouding.
Die vier verdagtes staan tereg op vier aanklagte van poging tot moord, diefstal, sakeroof en vier aanklagte van kwaadwillige saakbeskadiging. Die twee verdagtes wat laaste in hegtenis geneem is, staan ook tereg op aanklagte van die oortreding van die Immigrasiewet.
Genl. Khehla John Sitole, die nasionale polisiekommissaris, het die inhegtenisnemings verwelkom. Hy het ook die polisie geloof dat hulle die skuldiges so vinnig opgespoor en vasgetrek het.
Hierdie wesens sal niks oorkom en borg kry waarna hulle soos mis voor die son verdwyn
Word so vinnig vasgetrek maar wat van die wat wegkom met plaasmoorde!!!!!!
Crime is booming.
And the mad hatter is missing.
Not enough cigarettes yet?
Vir sekere misdade moet daar nie borg beskikbaar wees nie.
Vier rowers en drie polisie beamptes……. Hoe kry hulle hulle so maklik oorrompel en wapens afgevat? Vandag se polisie beteken basies niks en hulle is bang vir die rowers. Skandelik en die polisie het al hul mag en gesag verloor.